**ΤΕΛΙΚΗ ΑΞΙΟΛΟΓΙΚΗ ΕΚΘΕΣΗ ΤΟΥ ΟΜΙΛΟΥ ΔΗΜΙΟΥΡΓΙΚΗΣ ΓΡΑΦΗΣ ΜΕ ΤΙΤΛΟ «ΛΟΓΟΤΕΧΝΙΚΟΙ ΠΕΙΡΑΜΑΤΙΣΜΟΙ»**

 Στη βασική σκοποθεσία διδασκαλίας της Λογοτεχνίας στο Γυμνάσιο εντάσσεται και η καλλιέργεια της δημιουργικής γραφής, στα πλαίσια της οποίας οι μαθητές και οι μαθήτριες χωρίς το φόβο του λάθους, κινητοποιούνται διανοητικά και συναισθηματικά , καλλιεργούν τη φαντασία και το γλωσσικό τους αισθητήριο και τελικά εκφράζονται ελεύθερα και δημιουργικά, συνειδητοποιώντας την απελευθερωτική δύναμη του λόγου και ενισχύοντας την αυτοεικόνα τους.

 Αυτούς τους στόχους θέσαμε πρωτίστως φέτος στα πλαίσια της λειτουργίας του Ομίλου της Δημιουργικής Γραφής με τίτλο «Λογοτεχνικοί Πειραματισμοί». Τα μαθήματα του συγκεκριμένου Ομίλου διεξήχθησαν από 7/10/2023 έως 26/5/2023. Συμμετείχαν 11 μαθητές/-τριες και από τις τρεις τάξεις του Μπελλενείου Γυμνασίου, με υπεύθυνη καθηγήτρια τη φιλόλογο Κωστοπούλου Μαρία .

 Ως προς το περιεχόμενο των μαθημάτων:

* στις πρώτες μας συναντήσεις δόθηκε προτεραιότητα στο να εξοικειωθούν και να εξασκηθούν τα παιδιά στους κανόνες μετρικής και τα είδη ομοιοκαταληξίας και έπειτα να συνθέσουν δικά τους ποιήματα με ελεύθερο θέμα.

Ακολούθως, οι μαθητές και οι μαθήτριες του Ομίλου της Δημιουργικής Γραφής:

* με αφόρμηση το ποίημα «Δέησις» του Κ.Π.Καβάφη συνέθεσαν ένα μεταποίημα, δηλαδή ένα νέο, δικό τους ποίημα
* δημιούργησαν τα δικά τους χαϊκού και τάνκα
* εμπνεύστηκαν δικές τους, πρωτότυπες «συνταγές» με γεύση…λογοτεχνίας!
* Μελέτησαν τα χαρακτηριστικά του διηγήματος, τα εντόπισαν σε συγκεκριμένα διηγήματα, όπως στο «Γιατί;» του Γιάννη Μαγκλή και έγραψαν στη συνέχεια τα δικά τους διηγήματα
* προκειμένου να εξοικειωθούν με τα χαρακτηριστικά της νεότερης ποίησης μελέτησαν ορισμένα ποιήματα του Οδυσσέα Ελύτη, τα οποία απέδωσαν με καλλιγραφήματα (σχηματοποιημένα ποιήματα)
* μετέτρεψαν το ποίημα «Πίνοντας ήλιο κορινθιακό» του Οδυσσέα Ελύτη σε ομοιοκατάληκτο ποίημα
* στα πλαίσια της θεματικής «Σεβασμός στη διαφορετικότητα», εκφράστηκαν λογοτεχνικά μέσα από ποικιλία κειμενικών τύπων, όπως είναι ο αφηγηματικός μονόλογος, το μικροδιήγημα, το ημερολόγιο, το ποίημα
* ανέλυσαν το ποίημα « Στο παιδί μου…» του Μανόλη Αναγνωστάκη και «συνομίλησαν» με τον ποιητή μέσω μιας επιστολής αντιλογίας, στην οποία υιοθετούν διαφορετική στάση από αυτήν του ποιητικού υποκειμένου
* προχώρησαν σε ελεύθερη λογοτεχνική δημιουργία με θέμα της επιλογής τους.

 Επιχειρώντας έναν τελικό απολογισμό καταλήγουμε σε μια άκρως θετική αξιολογική αποτίμηση. Οι μαθητές και οι μαθήτριες του Ομίλου εργάστηκαν με αξιοσημείωτη προθυμία και δημιουργική διάθεση! Εκφράστηκαν με φαντασία, ελευθερία και πρωτοτυπία, ξεφεύγοντας από τον τυπικό λόγο. Εξοικειώθηκαν με συγγραφικές πρακτικές, προβληματίστηκαν, συγκινήθηκαν. Συγκινούν ,όμως ,και διδάσκουν κι εμάς δείχνοντάς μας στην πράξη πως η δημιουργία μέσα από λέξεις μπορεί να μας μάθει πολλά για τα ενδιαφέροντα, τα όνειρα, τις δυνατότητες και τις ευαισθησίες των εφήβων μας.